УИЛЯМ УЪРДСУЪРТ

СОНЕТ

Превод от английски: Атанас Далчев, Александър Муратов, —

chitanka.info

Морето — с кораби осеяно бе то,

тъй както със звезди са нощем висините:

на котва в пристана почиваха едните,

сновяха другите тук-там, кой знай защо.

Тогава в залива съгледах чуден кораб;

дохождаше невям от приказна страна

и горд със своя ход и мачти, и платна,

като видение се плъзгаше в простора.

Той беше чужд за мен, за него чужд бях аз,

и с влюбен взор все пак следих го непрестанно:

по-мил ми беше той от всичко в този час.

Но дълго време ли тук щеше да остане?

Повея изведнъж и с полъха несмел

отплува корабът, на север път поел.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги